Albumi esimese osa kirjutused on neljalt eri autorilt, eri aineist, kuid siiski moodustub sellest selge ja hele tervik. Usaldan kahtluseta öelda, et nad osutavad sünteesi, järjekindla ja tervikliku ilmavaate. See ilmavaade annab mõndagi sellest, mida praegune  noorsugu kärsitult tundub vajavat: kindla ja ühtlase süsteemi, mille kõik üksikosad liituvad ühte. Raamatu esimene osa sisaldab 7 kirjutust. Haruldase otsekohe­susega asutakse siin maailmakäsituse ja nüüdisaja põletavate päevaküsi­muste juurde eesti seisukohalt: arutatakse väike- ja suurrahvaist, rahvus­küsimusest, sotsiaalsest probleemist, kirjandusest, eetilistest nõuetest jne. Julge võte, kahtlemata, ja nii mõnigi võib kahelda noorte võimes käsitada sarnaseid küsimusi. Tehakse kergesti paljaid sõnu, sest  sügavus ei ole nooruse tavalisem omadus. Aga need noored vastavad sarnastele kaht­lustele heakskiidetava paradoksiga. Algajaile on lubatud küsida, neil on õigus läheneda asjule aktiivselt küsides, isegi nendega ainult vähe tutvunuina esitada oma hüpotees. "Alguses oli küsimus. Ja küsimus oli vaimu juures ning oli vaim. Aga küsimusest sai tõde ning tegu." Umbes nii vabandavad kirjutajad julget soostumist elu ja ühis­konna kesksemaisse küsimusisse, ja nad teevad seda austatava, tingi­matu ustavusega ja  eelarvamisteta.